Aitsas: Rockers, luisterliedjies word ook vereerKarlien van Jaarsveld. (Foto: Verskaf) Die afgelope jaar is Afrikaanse musiekliefhebbers bederf met ŉ legio lekkerluister-liedjies. Van dié liedjies is deur die Aitsa-musiektoekennings benoem in die kategorie vir beste luisterliedjie. Die toekenningsgeleentheid word weer deur Pretoria FM aangebied en die beeldjies word aan die einde van November by ŉ glansgeleentheid in Pretoria uitgedeel. Corlea se “Haat”, Appel se “Hier sal jy boer”, Brendan Peyper se “Op jou spoor” en Elvis Blue se “Goud in die vuur” ding mee teen Demi Lee Moore se “Jy ken my naam” en Karlien van Jaarsveld se “Fontein op die maan” in dié kategorie. Afrikaanse rock- en alternatiewe musiek word ook weer vanjaar vereer. Die musiekgroep Spoegwolf is twee keer benoem in die kategorie vir beste rock- of alternatiewe liedjie vir die snitte “Slapende honde” en “Vergeet”. Corné Pretorius en Hunter Kennedy se “Liefde is ŉ werkwoord”, Tasché se “Pappa probleme”, Alter Ego se “Verlore” en Zaan Sonnekus se “Ek kan net bid” is ook in dié kategorie benoem. Die Aitsa-toekennings is geskep om ŉ onafhanklike geleentheid te wees waartydens die room van die Afrikaanse musiekbedryf op grond van uitmuntende prestasies beloon word. ŉ Rekordgetal inskrywings is vir vanjaar se toekenningsgeleentheid ontvang. Spoegwolf. (Foto: Facebook) Lede van die publiek het nou die geleentheid om tot 16 November vir hul gunsteling te stem in die onderskeie kategorieë by www.pretoriafm.co.za. ŉ Weeklikse program waartydens die finaliste in die onderskeie kategorieë bekend gemaak word, sal op Pretoria FM uitgesaai word. ŉ Uittreksel van elke kunstenaar, duo of groep se snit sal gespeel word sodat lede van die publiek ŉ ingeligte besluit kan neem oor wie uiteindelik as wenner aangewys moet word. Die wenners sal tydens ŉ glansgeleentheid op 29 November bekend gemaak word.